C 232/13

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2019/C 232/12)

Ova obavijest objavljuje se u skladu s petim stavkom članka 17. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„Penedès”

Referentni broj: PDO-ES-A1551-AM04

Datum obavijesti: 17.1.2019.

OPIS I RAZLOZI ODOBRENE IZMJENE

1. Promjene u sadržaju alkohola

Opis i razlozi

OPIS

Za bijela, ružičasta i crna vina ukinuta je najveća dopuštena stvarna alkoholna jakost dok je najmanja dopuštena stvarna alkoholna jakost smanjena. Shodno tome treba izmijeniti odjeljak 2.1.1. specifikacije proizvoda te odjeljak 2.4. jedinstvenog dokumenta.

RAZLOZI

Te promjene najmanje i najveće dopuštene jakosti uvode se zbog prilagodbe vina s oznakom izvornosti (ZOI) Penedès klimatskim promjenama. Svrha im je zajamčiti karakteristike i tipična svojstva vina proizvedenih na području ZOI Penedès.

2. Ispravak u pogledu vina koja se proizvode metodom „dulce de frío” (ledeno vino)

Opis i razlozi

OPIS

U prethodnoj verziji specifikacije, vina proizvedena primjenom metode „dulce de frío” (ledeno vino) pogrešno su bila uvrštena u odjeljak o likerskim vinima.

S obzirom da je dodana sorta Viognier, ta se sorta može upotrijebiti i za tu vrstu vina.

Shodno tome treba izmijeniti odjeljak 2.1.1. specifikacije proizvoda te odjeljak 2.4. jedinstvenog dokumenta.

RAZLOZI

S obzirom da je stvarna alkoholna jakost iznosila najmanje 9,5 % vol., ta se vina ne mogu smatrati likerskim vinima te su stoga premještena u odgovarajući odjeljak.

Dodavanje sorte Viognier kao sorte u prethodnoj izmjeni znači da tu sortu sada treba dodati kao sortu za metodu proizvodnje „dulce de frío” (ledeno vino).

3. Promjene u pogledu kvalitetnih pjenušavih vina

Opis i razlozi

OPIS

— Kako bi se potrošačima objasnilo da su kvalitetna pjenušava vina s područja OI Penedès 100 % ekološki proizvodi.

— Kako bi se razdoblje za proizvodnju ili dozrijevanje kvalitetnih pjenušavih vina produljilo s 12 na najmanje 15 mjeseci.

Prilikom proizvodnje kvalitetnih ekoloških pjenušavih vina, trenutačno je bolje da šećer koji se upotrebljava u procesu fermentacije u boci bude od samog ekološkog grožđa, tj. šećer iz kupaže ili mošta, jer to znači da nije potrebno dodavati nikakav dodatni ekološki šećer.

— Kako bi se sorte koje se mogu upotrebljavati za proizvodnju kvalitetnih pjenušavih vina ograničile samo na one najprikladnije.

— Prilagođeni su parametri za pjenušavo vino (ukinuta je najveća dopuštena stvarna alkoholna jakost, ukupna kiselost ograničena je na 5 g/l te su ukinuta pravila za suhi ekstrakt, pepeo ili pH).

Shodno tome treba izmijeniti odjeljak 2.1.2. specifikacije proizvoda te odjeljak 2.4. jedinstvenog dokumenta.

RAZLOZI

— Kako bi se ostvario napredak prema održivim praksama ekološkog uzgoja.

— Kako bi se osigurala liza kvasaca u drugom procesu fermentacije, povećanjem broja mjeseci dozrijevanja.

— Sorte koje su najprikladnije za proizvodnju kvalitetnih pjenušavih vina odabiru se među odobrenim sortama.

— Analitički parametri izmijenjeni su kako bi se proizvodnja prilagodila klimatskom porastu temperatura. Za sve ukinute parametre primjenjivat će se uvjeti propisani važećim zakonodavstvom.

4. Ispravak u pogledu vina od prezreloga grožđa

Opis i razlozi

OPIS

Vina od prezrelog grožđa uklonjena su iz kategorije likerskih vina. Shodno tome treba izmijeniti odjeljak 2.1.2. specifikacije proizvoda te odjeljak 2.4. jedinstvenog dokumenta.

RAZLOZI

U prethodnoj verziji specifikacije proizvoda, vina od prezrelog grožđa nalazila su se u odjeljku o likerskim vinima. S obzirom na to da su ta vina zasebna kategorija vina, ta je pogreška ispravljena.

5. Promjene u pogledu najvećeg dopuštenog sadržaja hlapljivih kiselina

Opis i razlozi

OPIS

Vina proizvedena prema određenim metodama (u bačvi, od prezrelog grožđa, s pomoću metode za proizvodnju ledenog vina) mogu imati veći dopušteni sadržaj halapljivih kiselina. Shodno tome treba izmijeniti odjeljak 2.1.6. specifikacije proizvoda te odjeljak 2.4. jedinstvenog dokumenta.

RAZLOZI

Sadržaj hlapljivih kiselina u vinima koja su fermentirala i/ili dozrijevala u drvenim bačvama može prelaziti 0,7 g/l i stoga ta vina imaju isti status kao i vina koja su dozrijevala više od jedne godine. Razlog tomu je činjenica da, kada se fermentacija odvija u bačvi, može doći do ispuštanja znatnih količina octene kiseline u vino. To je razlog za povećanje dopuštenog sadržaja hlapljivih kiselina za te vrste vina.

Sadržaj hlapljivih kiselina u likerskim vinima i vinima koja se proizvode metodom za proizvodnju ledenog vina može biti veći od 1,2 g/l vinske kiseline, ali ne smije prelaziti 2 g/l. Slatka vina proizvedena s pomoću metode za proizvodnju ledenog vina češće imaju veći sadržaj hlapljivih kiselina zbog postupka proizvodnje vina, koji uključuje čimbenike kao što su visoka koncentracija šećera iz grožđa, metabolizam kvasaca i duga razdoblja fermentacije zbog kojih može doći do povećanja sadržaja hlapljivih kiselina.

6. Promjene u pogledu gustoće sadnje i navodnjavanja

Opis i razlozi

OPIS

Ukinuta su ograničenja u pogledu najveće i najmanje dopuštene gustoće sadnje. Navodnjavanje je ograničeno u skladu s odjeljcima iz specifikacije proizvoda koji se odnose na prinos i kvalitetu grožđa. Shodno tome treba izmijeniti odjeljak 3.1. specifikacije proizvoda te odjeljak 2.5.1. jedinstvenog dokumenta.

RAZLOZI

Zbog klimatskih promjena i novih tehnika uzgoja, sadnju treba prilagoditi gustoćama koje se razlikuju od onih koje su trenutačno uspostavljene. Kako bi se zajamčila posebna svojstva vina s područja Penedès morat će se primjenjivati drugačiji razmaci sadnje.

U pogledu navodnjavanja, novi uvjeti koji su povezani s klimatskim promjenama obuhvaćaju duža i teža razdoblja suše. Navodnjavanje je dopušteno kao mogućnost ako su ispunjeni uvjeti navedeni u specifikaciji proizvoda. Ako ti uvjeti nisu ispunjeni, to može podrazumijevati da se navodnjavanje može zabraniti na parcelama na kojima se provodilo.

7. Izmjene u pogledu prinosa

Opis i razlozi

OPIS

Prinosi grožđa namijenjenog za proizvodnju kvalitetnih pjenušavih vina i za proizvodnju te vrste vina isti su kao i za bijele sorte. Shodno tome treba izmijeniti odjeljke 5.1. i 5.2. specifikacije proizvoda te odjeljak 2.5.2. jedinstvenog dokumenta.

RAZLOZI

Izmijenjen je odjeljak o prinosu sorti za izradu kvalitetnih pjenušavih vina. Predloženi prinos je 12 000 kg po hektaru jer kvalitetna pjenušava vina moraju imati niži sadržaj alkohola od mirnih vina, tj. približno 10 % ili 10,5 % volumena. Stoga s obzirom na klimu prinos mora biti veći kako bi se izbjegao viši sadržaj alkohola.

8. Dodavanje sorti

Opis i razlozi

OPIS

Sorte Sumoll bijeli i Viognier dodane su kao bijele sorte, a sorte Petit Verdot i Xarello rosé kao crne sorte. Shodno tome treba izmijeniti odjeljak 6. specifikacije proizvoda. Izmjenom se ne mijenja jedinstveni dokument.

RAZLOZI

Sorta Xarello rosé je dodana kao sorta jer je autohtona sorta koja se tradicionalno uzgaja u regiji Penedès.

Sumoll bijeli je sorta koja je tradicionalna u regiji Penedès, dok su Viognier i Petit Verdot sorte koje su se prilagodile području i klimi regije Penedès te se upotrebljavaju za proizvodnju prestižnih vina.

9. Određena poboljšanja u postupku ispitivanju vina

Opis i razlozi

OPIS

Proširen je popis laboratorija u kojima se može ispitati vino. Ispitivanje će se provesti nakon proizvodnje vina, neposredno prije ili nakon punjenja. Shodno tome treba izmijeniti odjeljak 8.2. specifikacije proizvoda. Time se ne mijenja jedinstveni dokument.

RAZLOZI

Dodavanjem odobrenog laboratorija jamči se slobodno tržišno natjecanje.

Cilj je provesti provjere kontrole kvalitete vina s oznakom izvornosti Penedès tako da se postupak kvalifikacije provede što je moguće bliže trenutku njihova stavljanja na tržište.

10. Izmjene u pogledu dozvoljenih vrsta čepova

Opis i razlozi

OPIS

Pravila o dopuštenim vrstama čepova ublažena su, ali se pluto još uvijek smatra poželjnim odabirom. Shodno tome treba izmijeniti odjeljak 8.4. specifikacije proizvoda. Izmjenom se ne mijenja jedinstveni dokument.

RAZLOZI

Ovom se izmjenom jamči kvaliteta vina s oznakom izvornosti Penedès tako da se prilagođavaju i ažuriraju materijali koji se mogu upotrebljavati za izradu čepova.

11. Izmjene i poboljšanja odjeljaka o tekstu koji se odnosi na dozrijevanje vina

Opis i razlozi

OPIS

Odjeljak 2.3. specifikacije proizvoda postaje odjeljak 8.6. te je proširen kako bi se za kvalitetna pjenušava vina uvrstio navod o najmanje 15 mjeseci dozrijevanja i mogućnost navođenja broja godina od dodavanja tiražnog likera do degoržiranja ako je broj godina veći od tri.

Time se ne mijenja jedinstveni dokument.

RAZLOZI

Broj mjeseci mijenja se na 15 jer je to najkraće razdoblje potrebno za proces lize kvasaca. Dodavanjem broja godina dozrijevanja poboljšavaju se informacije koje se pružaju potrošačima.

Odjeljak 2.2. prethodne specifikacije proizvoda iz 2014. također je dodan tom odjeljku jer se odnosi na oznake na proizvodu i način njegove prezentacije.

12. Novi zahtjevi za označivanje

Opis i razlozi

OPIS

Naziv ZOI-ja mora biti naveden u istom vidnom polju kao i zaštitni znak.

Ako se navode tri sorte, najmanji udio pojedinačne sorte smanjuje se s 15 % na 5 %.

Za kvalitetna pjenušava vina obavezno se navodi berba i datum degoržiranja.

Shodno tome izmijenjeni su odjeljak 8.7. specifikacije proizvoda te odjeljak 2.9. jedinstvenog dokumenta.

RAZLOZI

Tom će se promjenom osigurati bolja vidljivost riječi „Penedès”, čime se omogućava potrošačima da lako prepoznaju proizvod.

Za vina proizvedena od triju sorti, udio najmanje zastupljene sorte mora biti najmanje 5 % kako bi se zajamčile tipične sorte vina.

Za kvalitetna pjenušava vina, berba i datum degoržiranja važni su podaci za potrošače.

13. Promjena adrese kontrolnog tijela

Opis i razlozi

OPIS

Adresa kontrolnog tijela je promijenjena. Ta se izmjena odnosi na odjeljak 9.1. specifikacije proizvoda i njome se ne mijenja jedinstveni dokument.

RAZLOZI

Budući da je tijelo nadležno za certificiranje proizvoda obuhvaćenih oznakom izvornosti Penedès promijenilo adresu, odlučeno je da se u ta nova adresa uključi u zahtjev za izmjenu specifikacije proizvoda.

14. Sorta Xarello je dodana kao sorta prikladna za proizvodnju vina prema metodi dulce de frío (ledeno vino)

Opis i razlozi

OPIS

Sorta Xarello dodana je kao prikladna za proizvodnju „dulce de frío” (ledenog vina). Ta se izmjena odnosi na odjeljak 2.1.1. specifikacije proizvoda, ali se njome ne mijenja jedinstveni dokument.

RAZLOZI

Sorta Xarel je porijeklom iz regije Penedès. Vrlo je otporna i vrlo dobro zrije na tom području. S obzirom na svoju potencijalnu alkoholnu jakost kada dozrije, ta sorta lako dostiže 240 grama šećera po litri mošta i dovoljno je bogata aromama za proizvodnju slatkog ledenog vina. To potvrđuju eksperimenti provedeni u posljednjih pet godina.

15. Proizvodnja kvalitetnih pjenušavih vina od vina s oznakom izvornosti i vina koja su prihvatljiva za dodjelu oznake izvornosti

Opis i razlozi

OPIS

Kako bi kvalitetna pjenušava vina mogla dobiti oznaku izvornosti Penedès, trenutačno je potrebno da se kupaža podvrgne provjeri kontrole kvalitete koju provodi kontrolno tijelo za oznaku izvornosti Penedès. Predlaže se da se ta provjera kontrole kvalitete provede u trenutku stavljanja na tržište kako je navedeno u odjeljku 8.2. specifikacije proizvoda. Uvođenje mogućnosti da se dodavanje tiražnog likera provodi s vinima koja su prihvatljiva za dodjelu oznake izvornosti podrazumijeva da proizvođač mora obaviti organoleptičke i analitičke provjere kvalitete.

Ta se izmjena odnosi na odjeljak 2.1.2. specifikacije proizvoda, ali se njome ne mijenja jedinstveni dokument.

RAZLOZI

Provjere usklađenosti sa specifikacijom proizvoda dovoljno su zajamčene.

16. Proizvodnja kvalitetnih pjenušavih vina prema staroj metodi

Opis i razlozi

OPIS

Dodana je još jedna metoda za proizvodnju kvalitetnih pjenušavih vina. Ta se izmjena odnosi na odjeljak 2.1.2. specifikacije proizvoda, ali se njome ne mijenja jedinstveni dokument.

RAZLOZI

Kvalitetna pjenušava vina obuhvaćena oznakom izvornosti Penedès trenutačno se proizvode prema tradicionalnoj metodi, pri čemu se šećer i kvasac dodaju za pripremu tiražnog likera nakon završetka prve fermentacije kupaže.

Predlaže se da se ta druga fermentacija ili faza fermentacije u boci provede bez dodavanja šećera, osim onog koji se nalazi u moštu ili kupaži, i upotrebom dijela neprevrelog šećera iz prve fermentacije (približno 23 g/l) za pripremu tiražnog likera. U tom slučaju, primjenjuju se i svi uvjeti i svojstva koja se primjenjuju za tradicionalnu metodu.

Moraju se uzeti u obzir dva svojstva kvalitetnih pjenušavih vina koja se proizvode pod oznakom izvornosti Penedès: vina moraju biti ekološka te je važno uzeti u obzir da će zbog klimatskih promjena zrelo grožđe imati veću alkoholnu jakosti te će stoga udio šećera u moštu biti dostatno visok za primjenu te metode.

17. Vinogradi u vlasništvu vinarija koje proizvode kvalitetna pjenušava vina i proizvodnja kupaže u tim vinarijama

Opis i razlozi

OPIS

Tom se izmjenom dopunjavaju uvjeti koje moraju ispunjavati vinarije koje proizvode kvalitetna pjenušava vina. Ta se izmjena odnosi na odjeljak 2.1.2. specifikacije proizvoda, ali se njome ne mijenja jedinstveni dokument.

RAZLOZI

Ti uvjeti koji se moraju ispuniti prilikom proizvodnje kvalitetnih pjenušavih vina imaju za cilj osigurati sljedivost kvalitetnih pjenušavih vina od vinograda do njihova stavljanja na tržište. U regiji Penedès vinarije koje proizvode kvalitetna pjenušava vina obuvaćena oznakom izvornosti Penedès ispunjavaju te uvjete. Kvaliteta pjenušavih vina suštinski je povezana s vinogradima u kojima se uzgaja grožđe, pa je stoga potrebna veza između vinograda i postupka proizvodnje kupaže kao i postupka dozrijevanja kvalitetnih pjenušavih vina.

18. Proizvodnja biser vina od vina koja imaju oznaku izvornosti i vina koji su prihvatljiva za dodjelu te oznake

Opis i razlozi

OPIS

Kako bi biser vina mogla dobiti oznaku izvornosti Penedès, trenutačno je potrebno da se kupaža podvrgne provjeri kontrole kvalitete koju provodi kontrolno tijelo za ZOI Penedès. Predlaže se da se ta provjera kontrole kvalitete provede u trenutku stavljanja na tržište kako je navedeno u odjeljku 8.2. specifikacije proizvoda. Dodavanje mogućnosti da se biser vina proizvode od vina koja su prihvatljiva za dodjelu oznake izvornosti podrazumijeva da proizvođač mora obaviti organoleptičke i analitičke provjere kvalitete.

Ta se izmjena odnosi na odjeljak 2.1.3. specifikacije proizvoda, ali se njome ne mijenja jedinstveni dokument.

RAZLOZI

Provjere usklađenosti sa specifikacijom proizvoda dovoljno su zajamčene.

19. Povećanje najvećeg dopuštenog sadržaja hlapljivih kiselina za vina iz posljednje godine

Opis i razlozi

OPIS

Povećan je najveći dopušteni sadržaj hlapljivih kiselina za bijela i ružičasta vina.

Ta se izmjena odnosi na odjeljak 2.1.6 specifikacije proizvoda i odjeljak 2.4. jedinstvenog dokumenta.

RAZLOZI

S obzirom na tendenciju da se vina obuhvaćena ZOI-jem Penedès proizvode s manjom količinom SO2, neka vina premašuju sadašnje ograničenje od 0,5 g/l, a da to ne utječe negativno na njihov okus.

20. Prilagodbe organoleptičkih svojstava vina

Opis i razlozi

OPIS

U tablicu koja prikazuje organoleptička svojstva vina obuhvaćenih ZOI-jem Penedès, za bijela vina dodane je tekst „note zrelosti ako je primjenjivo”.

Za pjenušava vina dodane su riječi „svjetlo ružičasta”.

Ta se izmjena odnosi na odjeljak 2.2. specifikacije proizvoda i odjeljak 2.4. jedinstvenog dokumenta.

RAZLOZI

Prva promjena je u tome što bijela vina sada fermentiraju i dozrijevaju u drvenim bačvama.

Druga promjena je u tome što se biser vina izrađuju od crnih sorti za proizvodnju ružičastih biser vina.

21. Dodavanje novih sorti

Opis i razlozi

OPIS

Dodane su sorte Forcada (bijela) i Moneu (crna).

Ta se promjena odnosi na odjeljak 6. specifikacije proizvoda, ali se njome ne mijenja jedinstveni dokument jer su te sorte dodane kao sekundarne sorte. Međutim, nije ih bilo moguće uključiti kao sekundarne sorte u zahtjev Ambrosia (u dokument „Otras Informaciones” (ostale informacije)) jer činjenica da su tek nedavno odobrene u Španjolskoj podrazumijeva da još nisu uvrštene na popis sorti dostupnih u zahtjevu (za „klikanje”).

RAZLOZI

To su dvije stare sorte koje su ponovno uvedene u uporabu. Posljednjih godina s njima je proveden niz eksperimenata, a postignuti rezultati su vrlo pozitivni za ta vina.

22. Postupci uzgoja za nove sorte

Opis i razlozi

OPIS

Dodana je rečenica u kojoj se navodi da se sorte Forcada i Moneu moraju uzgajati s pomoću metode račvastog uzgoja ili poluuzgoja i da moraju biti ekološke.

Ta se promjena odnosi na odjeljak 3.1. specifikacije proizvoda i odjeljak 2.5.1. jedinstvenog dokumenta.

RAZLOZI

Eksperimenti su pokazali da je, s obzirom da su to stare sorte, to najbolji način za njihov uzgoj i da se tako ostvaruju najbolji rezultati.

23. Uvjeti berbe za nove sorte

Opis i razlozi

OPIS

Dodana je rečenica u kojoj se navodi da se sorte Forcada i Moneu moraju brati ručno.

Ta se promjena odnosi na odjeljak 3.2. specifikacije proizvoda i odjeljak 2.5.1. jedinstvenog dokumenta.

RAZLOZI

Eksperimenti su pokazali da je, s obzirom da su to stare sorte, to najbolji način za berbu i da se tako ostvaruju najbolji rezultati.

24. Promjene prinosa

Opis i razlozi

OPIS

Dodaje se da najveći prinos sorti Forcada i Moneu mora biti 53,28 hl/ha odnosno 53,55 hl/ha.

Najveći prinos za bijele sorte također je povećan na 79,92 hl/ha.

Ta se promjena odnosi na odjeljak 5.1. specifikacije proizvoda i odjeljak 2.5.2. jedinstvenog dokumenta.

RAZLOZI

Eksperimenti su pokazali da s obzirom da su to stare sorte da je to najbolji način za to i da se tako ostvaruju najbolji rezultati.

Povećanje bijelih sorti posljedica je povećanja prinosa pri ekstrakcije koje je opisano u nastavku.

25. Povećanje prinosa pri ekstrakciji

Opis i razlozi

OPIS

Najveća količina bijelog vina koja se može dobiti iz 100 kg grožđa izmijenjena je sa 66 litara vina na 66,6 litara vina na 100 kg grožđa.

Ta se promjena odnosi na odjeljak 5.2. specifikacije proizvoda i odjeljak 2.5.1. jedinstvenog dokumenta.

RAZLOZI

U tom je slučaju ekstrakcija izmijenjena u skladu s kvalitetom vina koja se dobivaju tom ekstrakcijom.

26. Promjene odjeljka o dozrijevanju

Opis i razlozi

OPIS

Razdvojene su riječi „barrica” (bačva) i „roble” (hrast). To znači da se „barrica” (bačva) može upotrebljavati s bilo kojom vrstom drva i da se „roble” (hrast) može upotrijebiti za bačve izrađene od hrasta.

Ta se izmjena odnosi na odjeljak 8.6. specifikacije proizvoda i nema utjecaj na jedinstveni dokument.

RAZLOZI

Radi prilagodbe postojećem europskom zakonodavstvu.

JEDINSTVENI DOKUMENT

1. Naziv proizvoda

Penedès (es)

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

3. Likersko vino

5. Kvalitetno pjenušavo vino

8. Biser vino

16. Vino od prezreloga grožđa

4. Opis vina

VINO – bijelo i ružičasto vino

Bijelo:

IZGLED

Žute je boje, od svijetle do tamne. Nije mutno, čisto je i bistro. Vina proizvedena metodom „dulce de frío” (ledeno vino) jantarne su, zlatne, crvene i smeđecrvene boje.

AROMA

Primarne arome bijelog tropskog voća. Ako se čuva u bačvi, imat će arome zrelog voća i tercijarne arome.

Za vina proizvedena metodom „dulce de frío” (ledeno vino), prisutne su arome kandiranog voća, specifične za sortu. Note zrelosti i dozrijevanja u bačvama. Bez neprijatnih mirisa ili nedostataka.

OKUS

Voćni. Blago kiseli, lagani i svježi okus, s notama zrelosti ako je primjenjivo. Bez nedostataka.

Ružičasta:

IZGLED

Crvene je boje, od svjetlo crvene do boje višnje. Nije mutno, čisto je i bistro.

AROMA

Voćne arome crvenog voća. Bez neprijatnih mirisa ili nedostataka.

OKUS

Ima voćni, blago kiselkasti, lagani i svježi okus. Bez nedostataka.

* Ako nisu utvrđene granične vrijednosti, mora se poštovati važeće zakonodavstvo.

* Vino proizvedeno prema metodi „dulce de frío” (ledeno vino) imat će stvarnu alkoholnu jakost od 9,5 % volumena i udio reducirajućeg šećera od 70 do 150 g/l.

* Količina hlapljivih kiselina u vinima koja su dozrijevala ili proizvedena u bačvi ne može biti veća od 20 mEq/l. Vina proizvedena u skladu s metodom „dulce de frío” (ledeno vino) ne smiju prelaziti 33,33 mEq/l.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11 Najmanji ukupni sadržaj kiselosti u miliekvivalentima po litri Najveći sadržaj hlapljivih kiselina (u miliekvivalentima po litri) 11,67 Najveći ukupni sadržaj sumporova dioksida (u miligramima po litri)

VINO – crno vino

IZGLED

Mlada su vina tamnocrvene boje. Zrela su vina smeđecrvene boje. Nije mutno, čisto je i bistro.

AROMA

Aroma crvenog voća. Bez neprijatnih mirisa ili nedostataka.

OKUS

Voćni, blago kiselkasti, lagani okus s notama zrelosti ako je primjenjivo. Bez nedostataka.

* Ako nisu utvrđene granične vrijednosti, mora se poštovati važeće zakonodavstvo.

* Količina hlapljivih kiselina u vinima koja su dozrijevala ili proizvedena u bačvi ne smije biti veća od 20 mEq/l.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti u miliekvivalentima po litri Najveći sadržaj hlapljivih kiselina (u miliekvivalentima po litri) 11,67 Najveći ukupni sadržaj sumporova dioksida (u miligramima po litri)

LIKERSKO VINO

IZGLED

Žute, jantarne, zlatne, crvene i smeđecrvene boje. Nije mutno, čisto je i bistro.

AROMA

Arome kandiranog voća, specifične za sortu. Note zrelosti ako je vino dozrijevalo u bačvama. Bez neprijatnih mirisa ili nedostataka.

* Ako nisu utvrđene granične vrijednosti, mora se poštovati važeće zakonodavstvo.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 15 Najmanji ukupni sadržaj kiselosti u miliekvivalentima po litri Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

KVALITETNO PJENUŠAVO VINO

IZGLED

Žute je do svjetlo crvene boje, ali bez primjesa jantarne boje ili boje višnje. Prisutna je trajna pjenušavost, koja nije jaka. Nije mutno, čisto je i bistro.

AROMA

Primarne arome bijelog tropskog voća. Bez neprijatnih mirisa ili nedostataka.

OKUS

Voćni, blago kiselkasti, lagani okus s notama zrelosti ako je primjenjivo. Bez nedostataka.

* Ako nisu utvrđene granične vrijednosti, mora se poštovati važeće zakonodavstvo.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11 Najmanji ukupni sadržaj kiselosti 5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,33 Najveći ukupni sadržaj sumporova dioksida (u miligramima po litri) 185

BISER VINO

IZGLED

Svjetlo žute je ili svjetlo ružičaste boje, prisutna je trajna pjenušavost, koja nije jaka. Nije mutno, čisto je i bistro.

AROMA

Primarne arome bijelog tropskog voća. Bez neprijatnih mirisa ili nedostataka.

OKUS

Voćni, blago kiselkasti, lagani okus s notama zrelosti ako je primjenjivo. Bez oštećenja.

* Ako nisu utvrđene granične vrijednosti, mora se poštovati važeće zakonodavstvo.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 9,5 Najmanji ukupni sadržaj kiselosti u miliekvivalentima po litri Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

VINO OD PREZRELOGA GROŽĐA

IZGLED

Žute, jantarne, zlatne, crvene i smeđecrvene boje. Nije mutno, čisto je i bistro.

AROMA

Arome zrelog i kandiranog voća, specifične za sortu. Bez neprijatnih mirisa ili nedostataka.

OKUS

Voćni, blago kiseli, topli masni okus u ustima i bez nedostataka.

* Ako nisu utvrđene granične vrijednosti, mora se poštovati važeće zakonodavstvo.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti u miliekvivalentima po litri Najveći sadržaj hlapljivih kiselina (u miliekvivalentima po litri) 33,33 Najveći ukupni sadržaj sumporova dioksida (u miligramima po litri)

5. Enološki postupci

a. Osnovni enološki postupci

Postupak uzgoja

Navodnjavanje se može provoditi samo radi poboljšanja kvalitete grožđa u okolnostima u kojima opskrba parcela vodom i ekološki uvjeti za uzgoj vinove loze ne omogućuju postizanje optimalne razine kvalitete, što znači da je potrebno osigurati da su proizvodnja i dobiveni prinosi u skladu s odredbama ove specifikacije. Ako upravljačko tijelo za ZOI smatra da takva praksa negativno utječe na kvalitetu ili može dovesti do kršenje pravila, ono može zabraniti tu praksu na određenoj parceli.

Vinogradarske parcele mogu se preraspodijeliti u smislu opskrbe vodom, u skladu sa stanjem vlažnosti tla, kao i ekološkim uvjetima za uzgoj vinove loze.

Navodnjavanje se ni u kojem slučaju ne može odobriti nakon pojave plodova grožđa.

Sorte Forcada i Moneu, za vinove loze zasađene nakon 1. kolovoza 2019., mogu se uzgajati samo tradicionalnim metodama račvastog uzgoja ili poluuzgoja. Sve plantaže sorti Forcada i Moneu moraju biti certificirane od strane katalonskog tijela za ekološki uzgoj Consell Català de la Producció Agrària Ecològica ili drugog tijela koje je propisno ovlašteno za certificiranje ekoloških proizvoda.

Za sorte Forcada i Moneu, berba se mora obavljati ručno.

Poseban enološki postupak

Prinos pri ekstrakcije ne smije prelaziti 66,6 litara vina za bijele sorte i 70 litara vina za crne sorte, na svakih 100 kg ubranog grožđa.

b. Najveći prinos

Bijele sorte i kvalitetna pjenušava vina

12 000 kilograma grožđa po hektaru

Bijele sorte i kvalitetna pjenušava vina

79,92 hektolitara po hektaru

Crne sorte

9 000 kilograma grožđa po hektaru

Crne sorte

63 hektolitara po hektaru

Sorta Forcada

8 000 kilograma grožđa po hektaru

Sorta Forcada

53,28 hektolitara po hektaru

Sorta Moneu

7 650 kilograma grožđa po hektaru

Sorta Moneu

53,55 hektolitara po hektaru

6. Razgraničeno zemljopisno područje

Područje proizvodnje, koje se sastoji se od sljedećih općina u pokrajinama Barcelona i Tarragona, jest sljedeće:

Abrera (1)

Aiguamúrcia (2)

Albinyana (2)

L’Arboç (2)

Avinyonet del Penedès (1)

Banyeres del Penedès (2)

Begues (1)

Bellvei (2)

La Bisbal del Penedès (2)

Bonastre (2)

Les Cabanyes (1)

Calafell (2)

Canyelles (1)

Cabrera d’Igualada (1)

Castellet i la Gornal (1)

Castellví de la Marca (1)

Castellví de Rosanes (1)

Cervelló (1)

Corbera de Llobregat (1)

Cubelles (1)

Cunit (2)

Font-rubí (1)

Gelida (1)

La Granada (1)

Els Hostalets de Pierola (1)

La Llacuna (1)

Llorenç del Penedès (2)

Martorell (1)

Masquefa (1)

Mediona (1)

Montmell (2)

Olèrdola (1)

Olesa de Bonesvalls (1)

Olivella (1)

Pacs del Penedès (1)

Piera (1)

El Pla del Penedès (1)

Pontons (1)

Puigdàlber (1)

Sant Cugat Sesgarrigues (1)

Sant Esteve Sesrovires (1)

Sant Jaume dels Domenys (2)

Sant Llorenç d’Hortons (1)

Sant Martí Sarroca (1)

Sant Pere de Ribes (1)

Sant Pere de Riudebitlles (1)

Sant Quintí de Mediona (1)

Sant Sadurní d’Anoia (1)

Santa Fe del Penedès (1)

Santa Margarida i els Monjos (1)

Santa Maria de Miralles (1)

Santa Oliva (2)

Sitges (1)

Subirats (1)

Torrelavit (1)

Torrelles de Foix (1)

Vallirana (1)

El Vendrell (2)

Vilafranca del Penedès (1)

Vilanova i la Geltrú (1)

Vilobí del Penedès (1)

(1) Pokrajina Barcelona

(2) Pokrajina Tarragona

7. Glavne sorte vinove loze

PARELLADA - MONTONEC

XARELLO – CARTOIXA

MERLOT

MACABEO – VIURA

8. Opis povezanosti

VINO

Bijela vina regije Penedès poznata su po svježem, kiselkastom, voćnom ukusu koju duguju vrsti tla i jedinstvenoj klimi. Ljudski faktor radnika koji obrađuju vinovu lozu podrazumijeva da nije moguće proizvesti ista vina upotrebljavajući iste sorte u drugim područjima. Samo u regiji Penedès bijele sorte grožđa Penedès postižu optimalno zrenje koje je potrebno za proizvodnju tih vina. Ta kombinacija tla, klime i postupaka proizvodnje vina svojstvena je samo za regiju Penedès.

Ružičasta vina iz regije Penedès, poznata su zahvaljujući svojoj boji, aromi i voćnom okusu koja su specifični za sorte koje se upotrebljavaju za proizvodnju tih vina zbog tla i klime. Ružičasta vina regije Penedès razvijaju ta jedinstvena svojstva zahvaljujući doprinosu radnika u vinogradima i vinarijama.

Crna vina regije Penedès odlikuju se strukturom i punoćom, antocijaninima, laganim taninima i nadasve intenzivnom aromom i dugotrajnim okusom i naknadnim okusom. Kombinacija klime i tla regije Penedès znači da dobro zrenje, koje je posljedica i temperaturne razlike između noći i dana u srpnju i kolovozu, dovodi do zrenja crnog grožđa u regiji Penedès koje sadržava mnogo antocijanina i tanina i koje je bogato aromama crvenog voća.

KVALITETNO PJENUŠAVO VINO

Kvalitetna pjenušava vina ZOI Penedès jedinstvena su i znatno se razlikuju od onih koja se proizvode u drugim područjima. Ta je razlika je dijelom posljedica sorti, ali prije svega klime, sunca i načina proizvodnje koji se upotrebljavaju u prvoj i drugoj fermentaciji. Ta pjenušava vina nije moguće proizvesti u drugim područjima.

BISER VINO

Biser vina tradicionalna su u regiji Penedès. Ta su vina vrlo dobro prilagođena sortama regije Penedès, kao i klimi i tlu tog područja.

LIKERSKO VINO

Klima regije Penedès, zajedno s vrstom tla i sortama, znači da se zreli mošt može upotrebljavati za proizvodnju likerskih vina i vina od prezrelog grožđa. Dozrijevanje koje je sastavni dio proizvodnje i klimatski uvjeti u vinogradu podrazumijevaju da je moguće postići slatka, blaga, zrela vina, uz istodobno očuvanje okusa zrelih plodova i aroma koji su tipične za proces dozrijevanja.

VINO OD PREZRELOGA GROŽĐA

Klima u regiji Penedès, zajedno s vrstom tla i sortama, omogućuje uz ulaganje ljudskih napora da grožđe postane prezrelo, što dovodi do jedinstvenih vina, s iznimnim svojstvima.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

u nacionalnom zakonodavstvu

Vrsta dodatnog uvjeta:

pakiranje unutar ograničenog zemljopisnog područja

Opis uvjeta

Pakiranje se mora provoditi isključivo unutar proizvodnog područja za vina s ZOI-jem Penedès. Razlog za to je činjenica da se vina proizvedena u rinfuzi ne mogu prevoziti na velike udaljenosti uz istodobno očuvanje ekskluzivne kvalitete i svojstava vina označenih ZOI-jem. Nakon punjenja u boce ta vina zadržavaju svoja svojstva i kvalitetu, što potrošači mogu prepoznati. Zbog toga se punjenje mora obaviti u pravim uvjetima.

Pravni okvir:

u nacionalnom zakonodavstvu

Vrsta dodatnog uvjeta:

dodatne odredbe u pogledu označavanja

Opis uvjeta

Veličina slova koja se upotrebljavaju za oznaku „Penedès” mora biti između 3 mm (najmanje) i 7 mm (najviše). Tekst „Denominación de Origen” [Oznaka izvornosti] mora biti ispisan dvostruko manjim slovima.

Općenito, kada se obvezni tekst nalazi na poleđini boce (na onome što je poznato kao sekundarna etiketa), uključujući i tekst „PENEDÈS Denominación de Origen” [oznaka izvornosti PENEDÈS], glavna etiketa sa zaštitnim znakom mora sadržavati riječ „PENEDÈS” ispisanu slovima veličine od 3 mm do 7 mm.

Ako se obvezni tekst nalazi na etiketi na istom mjestu kao i zaštitni znak i tekst „PENEDÈS Denominación de Origen” [oznaka izvornosti PENEDÈS], nije obavezno da se riječ „Penedès” uvrsti i na sekundarnu etiketu.

Na etiketama se mora navesti i berba grožđa koje je upotrijebljeno za proizvodnju kvalitetnih pjenušavih vina obuhvaćenih tom oznakom izvornosti. Za kvalitetna pjenušava vina obuhvaćena tom oznakom izvornosti, na etiketama se mora nalaziti i datum degoržiranja.

Poveznica na specifikaciju proizvoda

https://bit.ly/2v3x3J7

(1) Delegirana uredba Komisije (EU) 2019/33 оd 17. listopada 2018. o dopuni Uredbe (EU) br. 1308/2013 Europskog parlamenta i Vijeća u pogledu zahtjeva za zaštitu oznaka izvornosti, oznaka zemljopisnog podrijetla i tradicionalnih izraza u sektoru vina, postupka podnošenja prigovora, ograničenja upotrebe, izmjena specifikacija proizvoda, poništenja zaštite te označivanja i prezentiranja (SL L 9, 11.1.2019., str. 2.).